Document ID: 31993R3257

ΚΑΝΟΝΙΣΜΟΣ (ΕΚ) αριθ. 3257/93 ΤΗΣ ΕΠΙΤΡΟΠΗΣ της 26ης Νοεμβρίου 1993 για την τροποποίηση και την παράταση της ισχύος του κανονισμού (ΕΟΚ) αριθ. 2227/93 που υποβάλλει σε ποσοτικό περιορισμό τις εισαγωγές αργιλίου σε ακατέργαστη μορφή καταγωγής Αρμενίας, Αζερμπαϊτζάν, Λευκορωσίας, Γεωργίας, Καζακστάν, Κιργιζίας, Μολδαβίας, Ρωσίας, Τατζικιστάν, Τουρκμενιστάν, Ουζμπεκιστάν, Ουκρανίας, Εσθονίας, Λετονίας και Λιθουανίας
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΟΚ) αριθ. 1765/82 του Συμβουλίου της 30ής Ιουνίου 1982 σχετικά με το κοινό καθεστώς που εφαρμόζεται στις εισαγωγές των χωρών κρατικού εμπορίου (1), όπως τροποποιήθηκε τελευταία από τον κανονισμό (ΕΟΚ) αριθ. 848/92 (2), και ιδίως το άρθρα 11 και 14,
Μετά από διαβούλευση στο πλαίσιο της επιτροπής που συστάθηκε με τον κανονισμό (ΕΟΚ) αριθ. 1765/82,
Εκτιμώντας:
ότι, στις 30 Νοεμβρίου 1993 θα λήξει η ισχύς του κανονισμού (ΕΟΚ) αριθ. 2227/93 της Επιτροπής (3), που υποβάλλει σε ποσοτικό περιορισμό τις εισαγωγές αργιλίου σε ακατέργαστη μορφή που υπάγεται στους κωδικούς ΣΟ 7601 10 00 και 7601 20 10, καταγωγής των προαναφερόμενων χωρών-
ότι η Επιτροπή έλαβε τέτοιου είδους μέτρα για λόγους συντήρησης και ότι ενημέρωσε τις ενδιαφερόμενες τρίτες χώρες για την πρόθεσή της να εξεύρει λύση μετά από διαπραγματεύσεις του προβλήματος εισαγωγών αργιλίου σε ακατέργαστη μορφή στην Κοινότητα- ότι οι διαπραγματεύσεις με την κυριότερη παραγωγό χώρα, τη Ρωσία, βρίσκονται σε εξέλιξη- ότι, μόλις το επιτρέψουν οι συνθήκες, θα αρχίσουν διαπραγματεύσεις και τις άλλες τρίτες χώρες, και ιδίως με την Αρμενία, Αζερμπαϊτζάν και το Τατζικιστάν,
ότι, εντούτοις, λόγω του περίπλοκου χαρακτήρα τους, υφίσταται κίνδυνος οι εν λόγω διαπραγματεύσεις να μην ολοκληρωθούν πριν από τις 30 Νοεμβρίου 1993 και, κατά συνέπεια, οι ενδεχόμενες συμφωνίες της Κοινότητας με τις ενδιαφερόμενες χώρες να μην αρχίσουν να ισχύουν και να εφαρμόζονται παρά μόνο μετά την εν λόγω ημερομηνία-
ότι υπάρχει φόβος η λήξη ισχύος των τρεχόντων μέτρων να παρακινήσει τους φορείς να προβούν σε κερδοσκοπικές ενέργειες οι οποίες είναι δυνατόν όχι μόνον να επιδεινώσουν την κρίσιμη κατάσταση της κοινοτικής βιομηχανίας, όπως περιγράφεται στον κανονισμό (ΕΟΚ) αριθ. 2227/93, αλλά και να υποθηκεύσουν και να καθυστερήσουν το εύλογο αποτέλεσμα των τρεχουσών διαπραγματεύσεων-
ότι, σε αυτές τις περιστάσεις, και στο πλαίσιο των προϋποθέσων που απαιτούνται από το άρθρο 11 του κανονισμού (ΕΟΚ) αριθ. 1765/82, πρέπει να τροποποιηθούν και να παραταθεί η ισχύς για περιορισμένο χρονικό διάστημα των ποσοτικών περιορισμών που έχουν θεσπισθεί από τον κανονισμό (ΕΟΚ) αριθ. 2227/93 προσαρμόζοντας, κατά συνέπεια, το επίπεδο των εισαγωγών-
ότι τα μέτρα των οποίων θα παραταθεί η ισχύς θα καταργηθούν σε σχέση με τις ενδιαφερόμενες χώρες, εφόσον θα συναφθούν και θα ισχύσουν οι κοινοτικές συμφωνίες,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Το άρθρο 1 του κανονισμού (ΕΟΚ) αριθ. 2227/93 αντικαθίσταται από το ακόλουθο κείμενο:
"Άρθρο 1
Από την 1η Δεκεμβρίου 1993 και έως τις 28 Φεβρουαρίου 1994, οι εισαγωγές στην Κοινότητα αργιλίου σε ακατέργαστη μορφή που υπάγεται στους κωδικούς Σο 7601 10 00 και 7601 20 10 καταγωγής Αρμενίας, Αζερμπαϊτζάν, Λευκορωσίας, Γεωργίας, Καζακστάν, Κιργιζίας, Μολδαβίας, Ρωσίας, Τατζικιστάν, Τουρκμενιστάν, Ουζμπεκιστάν, Ουκρανίας, Εσθονίας, Λετονίας και Λιθουανίας, περιορίζονται σε συνολική ποσόστωση 45 000 τόνων."
Άρθρο 2
Το άρθρο 4 του κανονισμού (ΕΟΚ) αριθ. 2227/93 αντικαθίσταται από το ακόλουθο κείμενο:
"Άρθρο 4
Οι διατάξεις των άρθρων 1 έως και 3 δεν εφαρμόζονται στα προϊόντα τα οποία, κατά την ημερομηνία έναρξης ισχύος του κανονισμού (ΕΟΚ) αριθ. 2227/93, μεταφέρονται προς την Κοινότητα, υπό την προϋπόθεση ότι είναι αδύνατον να μεταβληθεί ο προορισμός τους."
Άρθρο 3
Στο άρθρο 5 του κανονισμού (ΕΟΚ) αριθ. 2227/93, η ημερομηνία "30 Νοεμβρίου 1993" αντικαθίσταται από την ημερομηνία "28 Φεβρουαρίου 1994".
Άρθρο 4
Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα των Ευρωπαϊκών Κοινοτήτων.
Εφαρμόζεται από την 1η Δεκεμβρίου 1993 έως τις 28 Φεβρουαρίου 1994.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 26 Νοεμβρίου 1993.

Labels: 3
10
1
18